ORGANIZAČNÝ PORIADOK

SLOVENSKEJ KNIŽNICE PRE NEVIDIACICH MATEJA HREBENDU

V LEVOČI

z 21. októbra 2011

Číslo: 245/2011
Dátum nadobudnutia účinnosti: 1. november 2011
Doba platnosti: na dobu neurčitú 
Zrušenie aktu: Organizačný poriadok Slovenskej knižnice pre nevidiacich Mateja Hrebendu v Levoči č. SKN 53/2008 -1 z 1. marca 2008

I.
VŠEOBECNÁ ČASŤ

Článok 1
Základné ustanovenia

(1) Organizačný poriadok Slovenskej knižnice pre nevidiacich Mateja Hrebendu v Levoči (ďalej len „organizačný poriadok“) je základným vnútorným organizačným predpisom Slovenskej knižnice pre nevidiacich Mateja Hrebendu v Levoči (ďalej len „SKN“) vydaným v súlade so zákonom č. 183/2000 Z. z. o knižniciach, o doplnení zákona Slovenskej národnej rady č. 27/1987 Zb. o štátnej pamiatkovej starostlivosti a o zmene a doplnení zákona č. 68/1997 Z. z. o Matici slovenskej v znení neskorších predpisov, rozhodnutím Ministerstva kultúry Slovenskej republiky č. MK 400/99-1 o vydaní zriaďovacej listiny Slovenskej knižnice pre nevidiacich Mateja Hrebendu v Levoči z 1. januára 1999 a rozhodnutím Ministerstva kultúry Slovenskej republiky č. MK-2717/2011-10/13457 o zmene a doplnení zriaďovacej listiny Slovenskej knižnice pre nevidiacich Mateja Hrebendu v Levoči z 30. 9. 2011.
(2)	Riaditeľ SKN je oprávnený vydať organizačný poriadok podľa Rozhodnutia Ministerstva kultúry Slovenskej republiky č. MK 400/99-1 o vydaní zriaďovacej listiny Slovenskej knižnice pre nevidiacich Mateja Hrebendu z 1. januára 1999 po predchádzajúcom súhlase Ministerstva kultúry Slovenskej republiky. Úpravy a zmeny tohto organizačného poriadku vykonáva riaditeľ po predchádzajúcom súhlase Ministerstva kultúry SR formou číslovaných dodatkov k organizačnému poriadku.
(3)  Základné úlohy SKN sú po obsahovej a programovej stránke stanovené zákonom NR SR č. 183/2000 Z. z. o knižniciach a zriaďovacou listinou SKN. Úlohy SKN sa spresňujú v ročných plánoch činnosti, v strategických plánoch, ako aj v odborných programoch a projektoch.
(4) Organizačný poriadok ustanovuje vnútorné organizačné členenie SKN, pôsobnosť a vzájomné vzťahy organizačných útvarov SKN, rozsah oprávnení a zodpovednosti vedúcich zamestnancov na jednotlivých stupňoch riadenia.  
(5)	Vedúci zamestnanec na účely tohto organizačného poriadku je:
a)	riaditeľ,
b)	vedúci oddelení.
(6)	Zamestnanec na účely tohto organizačného poriadku je zamestnanec pri výkone práce vo verejnom záujme podľa zákona č. 552/2003 Z. z. o výkone práce vo verejnom záujme v znení neskorších predpisov a zamestnanec vykonávajúci prácu podľa zákona             č. 311/2011 Z. z. Zákonník práce v znení neskorších predpisov.  

Článok 2
Organizačné členenie SKN

(1)  Základnými organizačnými útvarmi SKN sú oddelenia. 
(2)	Oddelenie je organizačný útvar, ktorý vykonáva určitú ucelenú agendu zameranú na predmet alebo druh činnosti v danej oblasti. 
(3)	V SKN sú zriadené nasledujúce oddelenia:
a)	sekretariát riaditeľa,
b)	oddelenie knižnično-informačných služieb,
c)	redakcia,
d)	oddelenie zvukových štúdií,
e)	oddelenie tlače a expedície,
f)	ekonomicko-hospodárske oddelenie.
(4)	Schéma organizačného členenia SKN je uvedená v prílohe č. 1 k tomuto organizačnému poriadku. 
(5)	Zmeny organizačných útvarov týkajúce sa obsahu a rozsahu ich činnosti sa považujú za organizačné zmeny a vyžadujú si vydanie nového organizačného poriadku alebo doplnku k organizačnému poriadku.

Článok 3
Stupne riadenia

(1)  V SKN sa uplatňuje dvojstupňová hierarchia riadenia.
(2)	V prvom stupni v celom rozsahu pôsobnosti SKN riadi riaditeľ.
(3)	V druhom stupni vo vymedzenom vecnom rozsahu pôsobnosti SKN riadia vedúci oddelení. 

Článok 4
Riaditeľ

(1)  Štatutárnym orgánom SKN je riaditeľ, ktorého vymenúva na základe výberového konania a odvoláva minister kultúry Slovenskej republiky. Riaditeľ SKN riadi činnosť SKN a v súlade so zriaďovacou listinou zodpovedá za jej činnosť ministrovi kultúry Slovenskej republiky.
(2)	Riaditeľ zodpovedá podľa platných právnych predpisov za hospodárenie SKN, správu majetku, personálny rozvoj a odborné riadenie SKN. 
(3)	Riaditeľ SKN 
a)	priamo riadi:
1.	vedúceho sekretariátu riaditeľa,
2.	vedúceho oddelenia knižnično-informačných služieb,
3.	šéfredaktora,
4.	vedúceho oddelenia zvukových štúdií,
5.	vedúceho oddelenia tlače a expedície,
6.	vedúceho ekonomicko-hospodárskeho oddelenia.
b)	schvaľuje: 
1.	plán hlavných úloh SKN,
2.	návrh rozpočtu, účtovné a finančné výkazy a návrh záverečného účtu SKN,
3.	objem a rozdelenie mzdových prostriedkov určených na odmeny, osobné príplatky, príplatky za riadenie a ostatné príplatky,
4.	vznik, zmenu alebo skončenie pracovného pomeru zamestnancov pri výkone práce vo verejnom záujme a ostatných zamestnancov,
5.	výročnú správu SKN,
6.	správu o hospodárení s finančnými prostriedkami,
7.	ročnú účtovnú závierku,
8.	uzatvára zmluvy a dohody za SKN,
9.	plán verejného obstarávania na príslušný kalendárny rok,
10.	plán kontrolnej činnosti,
11.	ďalšie materiály súvisiace s výkonom jeho práv a povinností štatutárneho orgánu SKN,

c)	rozhoduje: 
1.	o všetkých zásadných otázkach v jednotlivých činnostiach, ktoré SKN vykonáva v zmysle zákona č. 183/2000 Z. z. a zriaďovacej listiny,
2.	o organizačnej štruktúre SKN a o počte pracovných miest v organizačných útvaroch SKN,
3.	o opatreniach na odstránenie zistených nedostatkov, vyplývajúcich z vonkajších alebo vnútorných kontrol, 
4.	o zriadení poradných orgánov riaditeľa, ich postavení, úlohách, zložení a spôsobe rokovania,
5.	o nakladaní s majetkom štátu v správe SKN,
6.	o ďalších otázkach, ktoré si vyhradí na rozhodnutie,
d)	vydáva:
1.	organizačný poriadok,
2.	pracovný poriadok,
3.	knižničný a výpožičný poriadok,
4.	ostatné vnútorné normy,
5.	riadiace akty,
e)	určuje:
1.	pracovnú náplň zamestnancov SKN na základe pracovnej zmluvy,
2.	platy a odmeny zamestnancov SKN,
3.	oblasť a rozsah zastupovania riaditeľa SKN,
f)	poveruje alebo splnomocňuje:
1.	iných zamestnancov SKN na konanie v mene SKN,
2.	iné osoby na konanie v mene SKN.

Článok 5
Zástupca riaditeľa

(1)	V čase neprítomnosti riaditeľa zastupuje riaditeľa, okrem činností uvedených v článku 4 ods. 3 písm. c) bod 1., 2., 4. a písm. d) bod 1. a 2. tohto organizačného poriadku, vedúci ekonomicko-hospodárskeho oddelenia. 
(2)	Riaditeľ je oprávnený, na základe osobitného poverenia, poveriť svojím zastupovaním určeného zamestnanca (zástupcu ad hoc). V písomnom poverení určí oblasť zastupovania a rozsah zastupovania. 
(3)	Zamestnanec, zastupujúci riaditeľa, na základe tohto organizačného poriadku alebo osobitného poverenia, je povinný pri výkone zastupovania riadiť sa všeobecne záväznými právnymi predpismi, vnútornými normami a riadiacimi aktmi SKN a pokynmi riaditeľa. Pritom je povinný dbať na záujmy SKN. Po skončení zastupovania je povinný podať bezodkladne riaditeľovi správu o priebehu zastupovania.  

Článok 6
Vedúci oddelení 

(1)	Vedúcich oddelení vymenúva na základe výberového konania a odvoláva riaditeľ SKN. 
(2)	Vedúci oddelenia:
a)	riadi, organizuje a kontroluje prácu ním riadeného oddelenia,
b)	zodpovedá za plnenie úloh oddelenia v rozsahu vymedzenej pôsobnosti, 
c)	zodpovedá v zverených oblastiach za dodržiavanie postupov a záväzkov vyplývajúcich pre SKN z platných právnych predpisov,
d)	vypracúva materiály v rámci pôsobnosti oddelenia, pričom zodpovedá za ich obsah, komplexnosť a formálnu stránku,
e)	zodpovedá za dodržiavanie zákona č. 211/2000 Z. z. o slobodnom prístupe k informáciám a za vybavovanie súvisiacej agendy,
f)	zodpovedá vo zverených oblastiach za správu majetku a dodržiavanie rozpočtovej disciplíny,
g)	zodpovedá za iniciovanie odbornej, vedeckej a metodickej aktivity svojich podriadených zamestnancov v publikačnej a prezentačnej oblasti,
h)	zodpovedá za prezentáciu činnosti zvereného úseku a výsledkov na internetovej stránke SKN, v periodikách a publikáciách SKN,
i)	zodpovedá za dodržiavanie prijatých odborných a technických štandardov a noriem,
j)	zodpovedá v zverených oblastiach za potrebnú odbornú a informačnú základňu a poskytuje konzultácie a informácie,
k)	vypracúva a predkladá návrhy opatrení na odstránenie zistených nedostatkov vyplývajúcich z vonkajších alebo vnútorných kontrol, predkladá návrh na vyvodenie zodpovednosti voči príslušným zamestnancom, zabezpečuje plnenie opatrení na odstránenie nedostatkov vyplývajúcich z kontrol,
l)	vypracúva návrh účelných, efektívnych a hospodárskych požiadaviek oddelenia na použitie finančných prostriedkov SKN,
m)	zodpovedá za odbornú úroveň zverených úsekov, sleduje stav oddelenia a poznatkov vzťahujúcich sa na zverené oblasti, prenáša do praxe nové poznatky a navrhuje adekvátne opatrenia,
n)	stará sa o udržiavanie a rozvoj vlastnej kvalifikácie a kvalifikácie podriadených zamestnancov vo vzťahu k oblasti vykonávanej práce,
o)	podieľa sa na spolupráci a na plnení dohôd SKN s knižnicami knižničného systému SR, s inštitúciami a odbornými pracoviskami v Slovenskej republike a v zahraničí; podieľa sa na plnení zmluvných záväzkov SKN voči vonkajším subjektom,
p)	navrhuje platové zaradenie, odmeny a príplatky zamestnancom ním riadeného oddelenia,
q)	stará sa o bezpečnosť a ochranu zdravia pri práci v zverenom útvare,
r)	rozhoduje o čerpaní dovolenky, o pracovnom voľne bez náhrady mzdy a o náhradnom voľne za prácu nadčas zamestnancov ním riadeného oddelenia; na platnosť rozhodnutia o pracovnom voľne bez náhrady mzdy sa vyžaduje súhlas riaditeľa SKN. 
(3)	Vedúceho oddelenia zastupuje v čase jeho neprítomnosti nepresahujúcej dva týždne ním poverený zástupca v určenom rozsahu práv, povinností a zodpovednosti. Vedúci oddelenia navrhne riaditeľovi meno a funkciu zamestnanca ním riadeného oddelenia, ktorý ho bude zastupovať počas neprítomnosti presahujúcej dva týždne. 

Článok 7
Spoločné úlohy organizačných útvarov

(1)	Organizačné útvary sú povinné vzájomne spolupracovať, poskytovať si vzájomnú súčinnosť, informácie, údaje, stanoviská a pripomienky, vzájomne si pomáhať, spolupracovať pri hľadaní nových riešení a spoločne riešiť koncepčné úlohy SKN.
(2)	Ak sa plnenie určitej úlohy týka pôsobnosti viacerých organizačných útvarov SKN, zabezpečuje koordináciu jej vybavenia ten organizačný útvar, ktorého pôsobnosť je v riešení úlohy rozhodujúca a ktorý bol na plnenie úlohy určený riaditeľom SKN. Ostatné organizačné útvary sú mu povinné na požiadanie poskytovať súčinnosť. 

Článok 8
Kolektívne poradné orgány

(1)	Stálymi kolektívnymi poradnými orgánmi riaditeľa sú:
a)	porada vedenia SKN,
b)	edičná komisia,
c)	redakčná rada. 
(2)	Postavenie, úlohy, zloženie a spôsob rokovania stálych poradných orgánov upravujú ich štatúty alebo rokovacie poriadky.
(3)	Dočasné poradné orgány sú komisie zriaďované riaditeľom podľa vecných oblastí  pôsobnosti SKN.
(4)	Závery poradných orgánov sú odporúčaniami pre riaditeľa. 
(5)	Hlavným poradným orgánom riaditeľa SKN je porada vedenia SKN. Na porade vedenia SKN sa prerokúvajú návrhy rozhodnutí, ktoré majú trvalým a podstatným spôsobom ovplyvniť činnosť SKN, jej vonkajšie vzťahy, riadenie a štruktúru SKN, závažné aktuálne odborné a finančné otázky súvisiace s činnosťou a poslaním SKN, ako aj konkrétne úlohy, postupy a koordinácia činností vyplývajúcich pre jednotlivé organizačné útvary SKN z týchto rozhodnutí. Úlohy pridelené na porade vedenia alebo na základe jej rokovania sú príkazmi riaditeľa SKN a sú záväzné pre všetkých zamestnancov SKN. Porada vedenia SKN sa koná spravidla každý mesiac. 
(6)	Na poradách vedenia SKN sa zúčastňujú osobne vedúci oddelení. Na porady sa spravidla prizýva zástupca závodného výboru odborovej organizácie v SKN. O účasti ďalších zamestnancov na porade vedenia rozhoduje riaditeľ SKN. Ak sa riadny člen porady vedenia nemôže zo závažných dôvodov zúčastniť porady vedenia, musí o tom bezodkladne informovať riaditeľa SKN, ktorý rozhodne o ďalšom postupe.
(7)	Poradu vedenia vedie riaditeľ SKN. Prípravu podkladov na rokovanie porady vedenia, záznam z porady a kontrolu plnenia úloh zabezpečuje sekretariát riaditeľa.
(8)	O výsledkoch rokovania porady vedenia sú v zmysle záznamu členovia porady vedenia povinní pravidelne a bez zbytočného odkladu informovať svojich podriadených.

II. 
OSOBITNÁ ČASŤ

Článok 9
Náplň činnosti organizačných útvarov SKN

1. Sekretariát riaditeľa 
(1)	Sekretariát riaditeľa komplexne zabezpečuje organizačné, informačné a administratívne zázemie pre činnosť riaditeľa a pre administratívne a odborné riadenie SKN:
a)	zabezpečuje podmienky na odborné a administratívne riadenie SKN,
b)	zabezpečuje vypracovanie, uchovávanie a sprístupňovanie podkladov pre riadiacu prácu riaditeľa a súčinnosť riaditeľa s ostatnými organizačnými útvarmi SKN,
c)	pripravuje pracovný program riaditeľa a jeho časový harmonogram,
d)	zabezpečuje evidenciu, vybavovanie a archiváciu agendy adresovanej riaditeľovi,
e)	organizačne zabezpečuje prípravu rokovania porady vedenia SKN, vyhotovuje a eviduje záznamy a zabezpečuje kontrolu prijatých úloh,
f)	posudzuje formálnu správnosť podkladov predkladaných riaditeľovi na prerokovanie alebo na rozhodnutie, zabezpečuje ich úplnosť a včasné predloženie,
g)	zostavuje plán hlavných úloh SKN na príslušné obdobie a vypracúva jeho konečné znenie,
h)	zabezpečuje vypracovanie výročných správ SKN,
i)	zabezpečuje kontakty s podobnými inštitúciami pre nevidiacich a slabozrakých a inak zdravotne postihnutých v zahraničí,
j)	zabezpečuje vybavovanie petícií, sťažností, oznámení a podnetov občanov v súčinnosti s príslušnými organizačnými útvarmi SKN,
k)	zabezpečuje centrálnu evidenciu všetkých žiadostí podaných SKN o sprístupnenie informácií na základe zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) a ich neodkladné postúpenie na vybavenie vecne príslušnému vedúcemu oddelenia alebo priamo riaditeľovi,
l)	zabezpečuje a priebežne kontroluje vizuálnu a informačnú kvalitu internetovej stránky SKN, v súčinnosti s organizačnými útvarmi zabezpečuje jej aktualizáciu, 
m)	spravuje registratúru a registratúrne stredisko SKN: evidovanie, tvorbu, ukladanie, ochranu registratúrnych záznamov, prístup k nim a ich vyraďovanie,
n)	spracováva, doplňuje registratúrny poriadok a registratúrny plán, ako i ďalšie potrebné vnútorné predpisy z uvedenej oblasti.
(2)	Sekretariát riaditeľa v oblasti personálnej administratívy a personálneho rozvoja:
a)	plní úlohy v oblasti pracovnoprávnych vzťahov spojených so vznikom, zánikom a zmenou pracovného pomeru,
b)	plní úlohy spojené s obsadzovaním voľných pracovných miest výberovým konaním, výberom a ich zverejňovaním v masmédiách, s komplexnou prípravou a realizáciou procesu výberového konania, výberu, v súlade s potrebami SKN a podľa platnej legislatívy, na základe rozhodnutia riaditeľa,
c)	vedie osobné spisy zamestnancov SKN, 
d)	plní úlohy v oblasti odmeňovania – vykonáva činnosti spojené so zaradením zamestnanca do príslušnej platovej triedy a platového stupňa, uplatňovaním tarifných sústav a motivačných mzdových foriem, vydáva oznámenia o výške a zložení funkčného platu spracúva mzdové a platové inventúry pre účely odmeňovania,
e)	spolupodieľa sa na plnení úloh spojených s nemocenským, zdravotným a dôchodkovým poistením zamestnancov SKN,
f)	zabezpečuje úlohy v sociálnej a zdravotnej starostlivosti o zamestnancov SKN,
g)	plní úlohy súvisiace s evidenciou a spracovaním dohôd o prácach vykonávaných mimo pracovného pomeru,
h)	poskytuje poradenstvo vedúcim zamestnancom organizačných útvarov SKN pri vypracovávaní pracovných náplní zamestnancov SKN, pri príprave a predkladaní návrhov platových náležitostí zamestnancov SKN,
i)	vypracúva analýzy a štatistické podklady, spolupracuje na vypracovávaní kolektívnej zmluvy, 
j)	organizuje a koordinuje vzdelávanie, prehlbovanie kvalifikácie a zvyšovanie kvalifikácie zamestnancov SKN,
k)	zabezpečuje zriaďovanie chránených pracovísk v SKN a ich evidenciu,
l)	zabezpečuje výkon pracovnej asistencie pre zdravotne postihnutých zamestnancov SKN,
m)	vykonáva dohľad nad dodržiavaním zákonných ustanovení pri spracúvaní osobných údajov v informačných systémoch SKN.
(3)	Sekretariát riaditeľa v oblasti informačných a komunikačných technológií:
a)	zabezpečuje správu a prevádzku lokálnej počítačovej siete SKN, vrátane prepojenia na externé siete (internet, GOVNET, virtuálna privátna sieť SKN),
b)	zabezpečuje komplexnú starostlivosť o výpočtovú techniku a softvérové vybavenie v SKN vrátane vyhodnocovania funkčnosti a využiteľnosti v rámci informačných a komunikačných technológií v rámci lokálnej počítačovej siete SKN,
c)	zabezpečuje implementáciu štandardov do IS SKN v súlade so štandardmi ISO, európskymi a slovenskými normami, štandardmi pre štátny informačný systém SR a v súlade so zákonom o ochrane osobných údajov (správa a administrácia IS, zisťovanie, predchádzanie a zamedzovanie bezpečnostných rizík súvisiacich s prevádzkovaním použitých IKT), 
d)	vykonáva dohľad nad bezpečným využívaním informačných a komunikačných technológií v súlade s internými riadiacimi aktmi,
e)	zabezpečuje systémovú údržbu databáz, databázového prostredia a databázových aplikácií, 
f)	zodpovedá za dodržiavanie licencií a zmlúv, vedie archív softvéru, licencií a zmlúv.
(4)	Sekretariát riaditeľa ďalej: 
a)	zabezpečuje predpoklady na plnenie povinností SKN v oblasti bezpečnosti a ochrany zdravia pri práci a požiarnej ochrany,
b)	zabezpečuje a riadi prevádzku motorových vozidiel SKN, stará sa o ich obnovu, údržbu a opravy,
c)	zabezpečuje opravy a údržbu budov SKN, 
d)	zabezpečuje upratovanie vnútorných a vonkajších priestorov SKN.

2. Oddelenie knižnično-informačných služieb
(1) Oddelenie knižnično-informačných služieb v oblasti doplňovania, spracovania, ochrany knižničného fondu a edičnej činnosti:
a)	buduje, spracováva, uchováva, ochraňuje a sprístupňuje špecializovaný knižničný fond nevidiacim, slabozrakým a inak zdravotne postihnutým v rozsahu odôvodnenom ich zdravotným postihnutím,
b)	zabezpečuje akvizíciu knižničného fondu na základe zákona o povinnom výtlačku, kúpou, darmi, medzinárodnou výmenou, so zreteľom na jeho profiláciu a vývoj používateľských potrieb v zmysle odporúčania edičnej komisie,
c)	eviduje prírastky fondov dokumentov v Braillovom písme, zväčšenom type čiernotlačového písma a zvukových nahrávok, v zmysle platných predpisov vedie prírastkové zoznamy, zoznamy úbytkov knižničného fondu,
d)	zabezpečuje činnosť edičnej komisie, štvrťročne pripravuje edičné plány braillovských a zvukových dokumentov, 
e)	zabezpečuje bibliografické spracovanie získaných knižničných dokumentov v súlade so záväznými štandardmi, tvorbu a udržiavanie súboru autorít (autorov, predmetových hesiel, korporácií a pod.),  
f)	zodpovedá za odbornú úroveň a vecnú správnosť údajov o knižničnom fonde v knižnično-informačnom systéme SKN,
g)	spracovanými záznamami sa podieľa na tvorbe Súborného katalógu knižníc SR,
h)	zodpovedá za dodržiavanie interných metodických pokynov SKN a pokynov ústredného metodického pracoviska – Slovenskej národnej knižnice v Martine (ďalej len „SNK“) pri spracovávaní dokumentov,
i)	buduje a rediguje katalógy SKN v zmysle koncepcie budovania systému katalógov knižnice,  
j)	technicky spracúva prírastky fondov (piktogramy), jednotlivé knižničné jednotky označuje príslušnými štítkami,
k)	zabezpečuje ochranu knižničného fondu, podľa platných predpisov vykonáva revízie v súlade s vyhláškou MK SR č. 421/2003 Z. z. o spôsobe evidencie, revízii a vyraďovaní knižničných fondov a internej smernice SKN,  
l)	vykonáva fyzickú očistu fondov a dbá o jeho ochranu,
m)	sústreďuje poškodené dokumenty a spracúva požiadavky na opravy knižničného fondu.

(2)  Oddelenie knižnično-informačných služieb v oblasti metodickej činnosti:
a)	poskytuje poradenskú, konzultačnú a metodickú činnosť oddeleniam verejných knižníc poskytujúcim knižnično-informačné služby nevidiacim, slabozrakým a inak zdravotne postihnutým v rozsahu odôvodnenom ich zdravotným postihnutím, zabezpečuje uzatváranie dohôd o spolupráci s verejnými knižnicami,
b)	poskytuje cirkulačnú výpožičnú službu oddeleniam verejných knižníc poskytujúcim knižnično-informačné služby nevidiacim, slabozrakým a inak zdravotne postihnutým v rozsahu odôvodnenom ich zdravotným postihnutím,
c)	zabezpečuje v úzkej súčinnosti s oddeleniami SKN teoreticko-koncepčné úlohy v oblasti metodickej, výskumno-rozborovej, koordinačnej, poradensko-konzultačnej, vzdelávacej, informačnej a vydavateľskej,
d)	vedie dokumentáciu o činnosti oddelenia a spracováva sumarizáciu štátneho štatistického výkazu o knižniciach, periodickej a neperiodickej tlači,  
e)	spracováva mesačnú štatistiku číselných ukazovateľov SKN z podkladov InfoStation – Log In SNK, 
f)	prostredníctvom elektronických služieb sprístupňuje vonkajšie informačné a bibliografické zdroje, súborné katalógy, bibliografické a faktografické databázy a knižné novinky,
g)	zostavuje a vydáva odborné špeciálne, tematické a personálne bibliografie osobností a udalostí, aj slepeckého hnutia,
h)	prideľuje, v súčinnosti s Národnou agentúrou ISBN SR v SNK v Martine, čísla ISBN titulom vydaným SKN – zvukovým dokumentom (CD-ROM, WMA DRM 10) a braillovským dokumentom. 

(3) Oddelenie knižnično-informačných služieb v oblasti výpožičných služieb a digitálnej knižnice:
a)	zabezpečuje absenčné, prezenčné a zásielkové výpožičné služby nevidiacim, slabozrakým a inak zdravotne postihnutým v rozsahu odôvodnenom ich zdravotným postihnutím v Slovenskej republike a v zahraničí,
b)	vedie evidenciu používateľov SKN a výpožičiek v knižnično-informačnom systéme  v zmysle zákona č. 428/2003 Z. z. o ochrane osobných údajov v znení neskorších predpisov, 
c)	poskytuje konzultačné a poradenské služby pri výbere literatúry a ústne faktografické informácie, 
d)	zabezpečuje pravidelné poskytovanie absenčných výpožičných služieb aj imobilným používateľom v mieste sídla SKN, 
e)	poskytuje bibliograficko-informačné, rešeršné, referenčné, medziknižničné výpožičné služby a medzinárodné medziknižničné výpožičné služby používateľom SKN klasickou formou (poštou) aj elektronickou,
f)	rozvíja individuálne a kolektívne formy práce pre detských i dospelých používateľov,
g)	zabezpečuje kultúrno-výchovne podujatia knižnice, pričom spolupracuje so špeciálnymi školami a inštitúciami pre nevidiacich, slabozrakých a inak zdravotne postihnutých,
h)	zabezpečuje odbornú úroveň exkurzií a informatickej výchovy používateľov knižnice a realizuje základné školenie využívania elektronických informačných zdrojov pre používateľov knižnice,
i)	buduje fond cudzojazyčnej a odbornej literatúry a zabezpečuje absenčné a prezenčné výpožičné služby záujemcom o túto literatúru,  
j)	sleduje čítanosť jednotlivých tematických skupín knižničného fondu,  zhromažďuje požiadavky používateľov a zabezpečuje ich zohľadňovanie pri nákupe, ochrane a sprístupňovaní literatúry, 
k)	sleduje dodržiavanie výpožičnej lehoty a vybavuje urgencie nevrátených knižničných dokumentov,
l)	zabezpečuje služby v čitárni SKN,
m)	propaguje služby oddelenia prostredníctvom internetovej stránky SKN a periodík SKN,
n)	zodpovedá za prevádzku a fungovanie digitálnej knižnice SKN ako komplexného informačného systému s národnou pôsobnosťou v oblasti poskytovania a sprístupňovania elektronických informačných služieb používateľom prostredníctvom webového sídla SKN; vykonáva sprístupňovanie, ochranu a archiváciu fondov digitálnej knižnice, tvorí koncepciu ďalšej modernizácie digitálnej knižnice,
o)	zabezpečuje správne prideľovanie licencií pri prenose elektronického dokumentu na vymedzený čas tak, aby bol dokument chránený pred neoprávneným použitím,
p)	koordinuje, usmerňuje, metodicky a odborne riadi knihovníkov a používateľov pri využívaní IT a digitálnej knižnice SKN,
q)	zabezpečuje údržbu, obsahovú aktualizáciu a vývoj webovej stránky SKN.

3. Redakcia
Redakcia 
a)	zodpovedá za obsahovú a grafickú podobu vydávaných periodických a neperiodických publikácií SKN,
b)	pripravuje a zadáva do tlače kalendáre a reliéfne pozdravy,
c)	tvorí autorské články a zvukové príspevky do časopisov, 
d)	vyhľadáva, zhromažďuje a triedi materiály z internetu a rôznych tlačovín podľa obsahu, ktoré následne zaraďuje do príslušných periodík na zverejnenie, 
e)	apretuje príspevky od dopisovateľov a spolupracovníkov na publikovanie,
f)	vypracúva harmonogram zadávania časopisov do výroby na príslušný kalendárny rok, 
g)	zostavuje ponuku periodík na príslušný kalendárny rok,
h)	dodržiava princípy žurnalistickej etiky, tlačového zákona a ďalších noriem, berie na vedomie odporúčania redakčnej rady,
i)	buduje archívny fond dokumentov o slepeckom hnutí na Slovensku a redakčný archív, 
j)	participuje na príprave a realizácii celoslovenskej literárnej súťaže nevidiacich a slabozrakých autorov Dni Mateja Hrebendu a organizuje autorskú literárnu súťaž,
k)	organizuje činnosť Literárneho klubu,  
l)	zabezpečuje propagáciu SKN a styk s verejnosťou.

4. Oddelenie zvukových štúdií
Oddelenie zvukových štúdií zabezpečuje:
a)	nahrávanie, réžiu a strih zvukových kníh, časopisov a ďalších dokumentov,
b)	výber vhodných adeptov na načítavanie zvukových kníh a časopisov, 
c)	plánovanie obsadenosti zvukových štúdií načítavateľmi, 
d)	prípravu podkladov pre uzatváranie zmlúv o zhotovení zvukového záznamu umeleckého výkonu,
e)	vyhotovenie originálov zvukových kníh a časopisov,
f)	digitalizáciu zvukových kníh a časopisov v rôznych formátoch,
g)	vyhotovenie kópií zvukových kníh a časopisov na rôznych druhoch nosičov,
h)	archivovanie, evidenciu, ochranu a údržbu originálov zvukových kníh a časopisov,
i)	údržbu a opravu používaného fondu zvukových kníh a časopisov, 
j)	spoluprácu s inštitúciami podobného zamerania s cieľom získavania zvukových dokumentov vhodných pre spracovanie do knižničného fondu SKN,  
k)	spracovanie prevzatých zvukových nahrávok do vhodných foriem,
l)	aplikovanie nových technológií v oblasti nahrávania,  výroby, sprístupňovania a archivovania zvukových kníh a časopisov.

5. Oddelenie tlače a expedície
Oddelenie tlače a expedície 
a)	vykonáva mechanickú a počítačovú sadzbu textov,
b)	koriguje vysádzané texty,
c)	tlačí periodické a neperiodické publikácie v Braillovom písme,
d)	digitalizuje texty pomocou špeciálnych aplikačných programov a ich ďalšie spracovanie v Braillovom písme, zväčšenom type čiernotlačového písma a v digitálnom formáte, 
e)	zabezpečuje prípravu matríc a tlač reliéfnej grafiky,
f)	zabezpečuje prepis a korektúru notových záznamov do Braillovho písma,
g)	archivuje textové súbory zhotovených dokumentov,
h)	vykonáva dotlač kníh podľa požiadaviek používateľov, 
i)	vykonáva odborné knihárske práce,
j)	vedie evidenciu predplatiteľov periodík,
k)	zabezpečuje expedíciu periodických a neperiodických publikácií,
l)	konvertuje texty do príslušnej formy na základe požiadaviek organizačných útvarov SKN,
m)	spolupracuje s vydavateľstvami a autormi pri príprave tlače učebníc pre nevidiacich a slabozrakých žiakov.

6. Ekonomicko-hospodárske oddelenie
Ekonomicko-hospodárske oddelenie
a)	zabezpečuje zostavenie rozpočtu a zmeny rozpočtu SKN v priebehu roka,
b)	vyhodnocuje a kontroluje čerpanie rozpočtu SKN, 
c)	vykonáva analytické ekonomické rozbory, vyhodnocuje ich a závery aplikuje v ďalších činnostiach SKN,
d)	spracováva štatistické výkazy ekonomicko-technického charakteru, 
e)	vypracúva výročnú správu o hospodárení SKN a účtovné uzávierky počas roka, 
f)	plní všetky úlohy účtovnej evidencie (komplexne zabezpečuje a zodpovedá za včasné a správne vedenie účtovníctva SKN), 
g)	vykonáva spracovanie miezd a výplatu dávok nemocenského poistenia vrátane odvodov poistného a dane z príjmov, 
h)	plní čiastkové úlohy v oblasti personálnej práce, a to sleduje evidenciu dochádzky, nárok a čerpanie dovolenky na zotavenie a ďalšie práce súvisiace s oblasťou PAM, 
i)	vykonáva komplexnú pokladničnú agendu vrátane poskytovania záloh, zúčtovania záloh, zabezpečenia odvodov príjmov z činnosti organizácie, 
j)	zabezpečuje evidenciu a likvidáciu cestovných príkazov na pracovné cesty zamestnancov organizácie, 
k)	vedie centrálnu evidenciu objednávok, evidenciu došlých a odoslaných faktúr, vykonáva úhrady záväzkov SKN prostredníctvom Štátnej pokladnice, vykonáva všetky činnosti požadované Štátnou pokladnicou týkajúce sa organizácie, 
l)	vykonáva fakturáciu prác a služieb, 
m)	vedie odpadové hospodárstvo, 
n)	vedie evidenciu a kontroluje čerpanie fondov, 
o)	zabezpečuje materiálno-technické zásobovanie a skladovanie materiálu, zabezpečuje nákupy investičného charakteru, 
p)	zabezpečuje nadobúdanie, evidenciu, inventarizáciu, zaraďovanie a vyraďovanie majetku SKN, stará sa o ochranu a správu majetku, zabezpečuje priebežnú údržbu majetku, usmerňuje a koordinuje nakladanie s majetkom SKN, 
q)	vyhodnocuje náklady na prevádzku motorových vozidiel, vykonáva zúčtovanie pohonných hmôt, palív a mazadiel,  
r)	zabezpečuje stravné lístky pre zamestnancov SKN, vedie agendu úhrad za stravu,
s)	pripravuje podklady na rokovania škodovej, inventarizačnej, vyraďovacej a likvidačnej komisie,
t)	organizuje a komplexne zabezpečuje organizovanie jednotlivých metód verejného obstarávania v SKN,
u)	vykonáva predbežnú a priebežnú finančnú kontrolu,
v)	vykonáva samostatnú vnútornú kontrolnú činnosť, predkladá a realizuje plány kontrolnej činnosti, 
w)	plní úlohy organizácie v zmysle legislatívy o štátnej kontrole a smernice o kontrolnej činnosti v SKN,
x)	vedie evidenciu kontrol vonkajšími orgánmi a sleduje termíny na odstránenie zistených nedostatkov,
y)	zabezpečuje predpoklady na plnenie povinností SKN v oblasti civilnej ochrany a ochrany utajovaných skutočností.

III.
ZÁVEREČNÉ USTANOVENIA

Článok 10
Záverečné ustanovenia

Organizačný poriadok je záväzný pre všetkých zamestnancov SKN a príslušný vedúci zamestnanec je povinný s ním preukázateľne oboznámiť všetkých ním riadených zamestnancov.

Článok 11
Zrušovacie ustanovenia

Zrušuje sa Organizačný poriadok Slovenskej knižnice pre nevidiacich Mateja Hrebendu v Levoči č. SKN 53/2008 -1 z 1. marca 2008.

Článok 12
Účinnosť

Tento organizačný poriadok nadobúda účinnosť 1. novembra 2011.

Ing. František Hasaj
riaditeľ SKN

Príloha č. 1 k Organizačnému poriadku SKN č. 245/2011
Účinnosť od. 01. 11. 2011

Schéma organizačnej štruktúry 
Slovenskej knižnice pre nevidiacich Mateja Hrebendu v Levoči

Riaditeľ

Sekretariát
riaditeľa

Oddelenie knižnično-informačných služieb

Redakcia

Oddelenie zvukových štúdií

Oddelenie tlače a expedície

Ekonomicko-hospodárske oddelenie

Sekretaiát
riaditeľa

Oddelenie knižnično-informačných služieb

Redakcia

Oddelenie zvukových štúdií

Oddelenie tlače a expedície

Ekonomicko-hospodárske oddelenie